Author: .
Company: MP SR

Predkladacia správa

	Návrh zákona, ktorým sa mení a dopĺňa zákon NR SR č. 291/1996 Z.z. o odrodách a osivách (ďalej len „návrh zákona“) sa predkladá na rokovanie vlády Slovenskej republiky na základe Plánu legislatívnych úloh vlády Slovenskej republiky na rok 2002.

	Hlavným dôvodom je potreba reagovať na tie právne predpisy Európskej únie, ktoré upravujú práva a povinnosti fyzických osôb a právnických osôb pri registrácii a skúšaní odrôd rastlín a pri výrobe, uznávaní a uvádzaní do obehu množiteľského materiálu odrôd rastlín.

	Návrhom zákona sa zosúlaďuje registrácia a skúšanie odrôd rastlín a výroba, uznávanie a uvádzanie do obehu množiteľského materiálu odrôd rastlín v Slovenskej republike a v členských štátoch Európskej únie.

	Návrhom zákona sa dosiahne zosúladenie právneho poriadku Slovenskej republiky s právnymi predpismi Európskej únie, čím sa vytvoria rovnaké podmienky pre skúšanie a registráciu odrôd rastlín, obchod s množiteľským materiálom, pre jeho skúšanie a vzájomné uznávanie semenárskych certifikátov.

	Schválenie návrhu zákona nebude mať negatívny dopad na štátny rozpočet  a na  organizačné, materiálno-technické alebo personálne zmeny.

Návrh zákona bol prerokovaný v rámci medzirezortného pripomienkového konania, ktorého vyhodnotenie je uvedené v osobitnej časti predkladaného materiálu.

	Návrh zákona sa predkladá bez rozporov. 

	Legislatívna rada vlády SR prerokovala návrh zákona 4. marca 2002 a odporučila ho predložiť po zapracovaní pripomienok na rokovanie vlády SR v novom znení. V predloženom materiáli sú pripomienky Legislatívnej rady vlády SR zapracované.